Nøgleord

Sammendrag



Nøgleord

1 Social sikring af vandrende arbejdstagere og selvstændige erhvervsdrivende - fællesskabsbestemmelser - personelt anvendelsesområde - pensioneret tjenestemand, der oppebærer en pension fra en medlemsstat, der ikke er hans bopælsstat - i bopælsstaten underlagt lovgivning, som forordning nr. 1408/71 finder anvendelse på - omfattet - arbejdskraftens frie bevægelighed - forordning nr. 1612/68 uanvendelig

(Rådets forordning nr. 1612/68 og nr. 1408/71)

2 Social sikring af vandrende arbejdstagere og selvstændige erhvervsdrivende - sygeforsikring - pensioner eller renter, hvortil der består ret i henhold til en anden medlemsstats end bopælsstatens lovgivning - ret til naturalydelser, der består i sidstnævnte stat - udtrykket »ikke har ret til pension eller rente«, der er indeholdt i artikel 28a i forordning nr. 1408/71 - rækkevidde

(Rådets forordning nr. 1408/71, art. 28a)

3 Social sikring af vandrende arbejdstagere og selvstændige erhvervsdrivende - sygeforsikring - bidrag, der påhviler pensionister eller rentemodtagere - bopælsstatens opkrævning af bidrag til dækning af ydelser, der har et tilsvarende formål som de ydelser, der afholdes af den medlemsstat, som udbetaler pensionen - ulovlighed

(Rådets forordning nr. 1408/71, art. 33)

4 Social sikring af vandrende arbejdstagere og selvstændige erhvervsdrivende - sygeforsikring - pensioner eller renter, hvortil der består ret i henhold til en anden medlemsstats end bopælsstatens lovgivning - ret til naturalydelser, der består i sidstnævnte stat - bidrag, der kan kræves af modtagere - de pågældende medlemsstaters gensidige afkald på refusion af udgifter i forbindelse med naturalydelser - ingen betydning

(Rådets forordning nr. 1408/71, art. 28a, art. 33, stk. 2, og art. 36, stk. 3)

Sammendrag

1 Forordning nr. 1408/71, som ændret og ajourført ved forordning nr. 2001/83, som på tidspunktet for de faktiske omstændigheder senest ændret ved forordning nr. 3096/95, finder anvendelse på en person, der, da den nævnte forordning trådte i kraft i en medlemsstat,

- havde bopæl i denne medlemsstat uden at udøve erhvervsmæssig beskæftigelse dér og dér modtog pension fra den anden medlemsstat som pensioneret tjenestemand

- samtidig i sin bopælsstat er underlagt bestemmelserne vedrørende sociale sikringsgrene, som den nævnte forordning finder anvendelse på.

Forordning nr. 1612/68 om arbejdskraftens frie bevægelighed inden for Fællesskabet finder derimod i princippet ikke anvendelse på en person, der har flyttet sin bopæl fra en medlemsstat, hvor han er ophørt med at arbejde, til en anden medlemsstat, hvor han hverken har eller søger arbejde.

(jf. præmis 35 og domskonkl. 1)

2 Udtrykket »ikke har ret til pension eller rente«, der er indeholdt i artikel 28a i forordning nr. 1408/71, som ændret og ajourført ved forordning nr. 2001/83, som ændret ved forordning nr. 3096/95, skal fortolkes således, at det finder anvendelse på en situation, hvor der til den pågældende faktisk hverken udbetales en pension på grundlag af bopæl, eller en pension på grundlag af erhvervsarbejde i henhold til lovgivningen i den medlemsstat, hvor den pågældende har bopæl, uden at det er nødvendigt at efterprøve, om den pågældende eventuelt ikke ville kunne have ret hertil.

(jf. præmis 50 og domskonkl. 2)

3 Det generelle princip, der følger af forordning nr. 1408/71, som ændret og ajourført ved forordning nr. 2001/83, som ændret ved forordning nr. 3096/95, og som gennemføres ved nævnte forordnings artikel 33, hvorefter pensions- eller rentemodtageren ikke på grund af sin bopæl på en medlemsstats område kan afkræves lovpligtige sikringsbidrag til dækning af ydelser, som bæres af en anden medlemsstats institution, er til hinder for, at den medlemsstat, på hvis område pensions- eller rentemodtageren har bopæl, kræver, at denne betaler bidrag eller tilsvarende beløb, der er foreskrevet ved dens lovgivning til dækning af ydelser ved alderdom, uarbejdsdygtighed og arbejdsløshed, når den pågældende oppebærer ydelser, der har et tilsvarende formål, og som afholdes af institutionen i den medlemsstat, der er kompetent med hensyn til pensioner.

(jf. præmis 57 og domskonkl. 3)

4 Den omstændighed, at Republikken Finland og Kongeriget Sverige i medfør af artikel 36, stk. 3, i forordning nr. 1408/71, som ændret og ajourført ved forordning nr. 2001/83, som ændret ved forordning nr. 3096/95, og artikel 23 i den nordiske konvention om social sikring af 15. juni 1992 (106/93), gensidigt har givet afkald på refusion af udgifter i forbindelse med naturalydelser, der udredes af en institution i en af disse medlemsstater for en institution i en anden medlemsstats regning, har ikke nogen betydning for fortolkningen af på den ene side den nævnte forordnings artikel 28a vedrørende pensioner eller renter, hvortil der består ret i henhold til en eller flere andre medlemsstaters end bopælsstatens lovgivning - en ret til naturalydelser, der består i sidstnævnte land - og på den anden side samme forordnings artikel 33, stk. 2, vedrørende bidrag, der kan kræves af pensions- eller rentemodtagere.

(jf. præmis 64 og domskonkl. 4)